**ZAPISNIK**

**Razgovor o srebrni ekonomiji (»*eInclusion in Active Aging – A Component of Silver eConomy*«), Spominska soba Leona Štuklja Univerze v Mariboru,   
30. 05. 2018, ob 10:00 uri**

**Prisotni člani:** zasl. prof. dr. Jože Gričar, prof. dr. Damijan Mumel, Alenka Gričar, mag. Anita Hrast, mag. Darja Kukovičič, mag. Aco Prosnik, izr. prof. dr. Gregor Štiglic, doc. dr. Mateja Lorber, Mladen Kraljić, Iztok Slatinek, Marko Klemenčič, Robert Presker

**Dnevni red:**

1. Predstavitev tematike »srebrna ekonomija« in razgovor o možnostih vključevanja Univerze v Mariboru v s tematiko povezane aktivnosti in iniciative

Prof. dr. Damijan Mumel je kot predsednik delovne skupine za Kakovost življenja na UM in v imenu prorektorice za razvoj kakovosti UM, izr. prof. dr. Lučke Lorber, pozdravil navzoče in se zahvalil za njihovo prisotnost na razgovoru. Izpostavil je pomen trajnostnega in družbeno odgovornega delovanja in razvoja Univerze v Mariboru, v okviru katerega lahko razumemo tudi srebrno ekonomijo. Predstavil je pobudnika razgovora, zaslužnega profesorja UM, dr. Jožeta Gričarja, ter mu predal besedo.

Zasl. prof. dr. Jože Gričar, programski koordinator iniciative »[**Inter-Municipality Initiative: Cross-border eCollaboration in the eRegion**](http://eregion.eu/Initiative)« se je zahvalil za vabilo in priložnost predstaviti iniciativo. Poudaril je, da namen razgovora sam razume predvsem kot prediskutirati kaj srebrna ekonomija je in kaj bi bilo smiselno na tem področju narediti. Predstavil je osnovne informacije o področju srebrne ekonomije in izpostavil pomen potenciala, ki ga nosijo starejši državljani, predvsem v obziru kako ta potencial uporabiti s pomočjo svetovnega spleta (v kontekstu srebrne ekonomije se govori o posameznikih starejših od 55 let). Svojo predstavitev je strnil v 4 točke:

1. E-vključevanje v aktivno staranje & Srebrna e-ekonomija

2. Slovensko omrežje e-seniorji

3. AAN – Active Aging Networks

4. Primeri omrežij aktivnega staranja

Nadalje je zasl. prof. dr. Jože Gričar posebej izpostavil omrežje Age-friendly university, ki združuje univerze, ki so prijazne do staranja in izpolnjujejo 10 pogojev za tovrsten status, ki so opisani na povezavi: <https://www.aghe.org/resources/age-friendly-university-principles>. Predstavil je svoje videnje razvojne usmeritve Slovenije v tem obziru in sicer v dveh točkah: 1. po vzoru Kanade ustanoviti Ministrstvo za staranje, ter 2. na različne načine si prizadevati spodbuditi starejše k uporabi storitev, ki so jim omogočene, pri čemer lahko pomembno vlogo odigra tudi univerza.

Zasl. prof. dr. Jože Gričar je udeležence razgovora seznanil z namenom organizacije dogodka (mednarodne konference oz. posvetovanja) na temo srebrne ekonomije v Mariboru, tekom jeseni 2018.

Prof. dr. Damijan Mumel se je zahvalil za predstavitev pobude in povedal, da je Univerza v Mariboru v fazi priprave strategije do leta 2030, znotraj katere se bo upoštevalo tudi področje srebrne ekonomije. Povedal je, da kot vodje delovne skupine za Kakovost življenja na UM, predstavljeno tematiko vidi kot vsebino, s katero se lahko v prihodnje ukvarja tudi ta delovna skupina.

Zasl. prof. dr. Jože Gričar je predlagal, da se vsi udeleženci razgovora kratko predstavijo in predstavijo svoje delo oz. videnje področja srebrne ekonomije.

Izr. prof. dr. Gregor Štiglic, prodekan za raziskovanje Fakultete za zdravstvene vede Univerze v Mariboru, je predstavil delo fakultete na področju »zdravega staranja«.

Doc. dr. Mateja Lorber iz Fakultete za zdravstvene vede Univerze v Mariboru, je predstavila delo fakultete na področju zdravstvene nege starostnikov.

Mag. Darja Kukovičič iz Študentskih domov Univerze v Mariboru je kratko predstavila delo in poslanstvo Študentskih domov Univerze v Mariboru in povedala, da vidi njihovo priložnost vključevanja v iniciative srebrne ekonomije predvsem v delu skrbi za upokojene sodelavce.

Mag. Aco Prosnik, varuh bolnikovih pravic v Mariboru, je izpostavil, da bi lahko bilo za starostnike bolje poskrbljeno. Kot primer je navedel da npr. na Medicinski fakulteti Univerze v Mariboru ni oddelka za geriatrijo. Predstavil je svoje videnje skrbi za starostnike, tudi z vidika varovanja bolnikovih pravic. Povedal je, da možnosti vidi npr. pri pomoči v prehajanju iz obdobja zaposlenosti v pokoj. Priložnost vidi tudi v npr. prostovoljnem mentorstvu izkušenih starostnikov študentom.

Mag Anita Hrast iz Inštituta za razvoj družene odgovornosti je predlagala, da bi se na področju sodelovanja univerze s starostniki vključil Karierni center. Predlagala je tudi, da bi se na jesenski konferenci IRDO (27. september 2018) ena sekcija namenila tematiki srebrne ekonomije.

Mladen Kraljić, vodja oddelka za mednarodno sodelovanje Univerze v Mariboru in službe za prenos tehnologij, je predstavil svoje videnje sodelovanja univerze pri aktivnem staranju, predvsem iz vidika pomoči pri pridobivanju projektov. Predlagal je, da bi se opredelil prvi korak, ki bi se ga v sodelovanju z Univerzo v Mariboru lotili, pri čemer je ponudil svojo pomoč.

Marko Klemenčič, samostojni strokovni sodelavec Oddelka za kakovost in trajnostni razvoj UM je izpostavil pomembnost prenosa znanj iz izkušenih zaposlenih na mlajše in nove sodelavce, kar bi moralo biti sistemsko urejeno ter bi doprineslo k učinkovitosti doseganja ciljev.

Prof. dr. Damijan Mumel je predstavil izkušnjo iz Ekonomsko-poslovne fakultete UM, kjer se trudijo vključevati upokojene profesorje. Kot primer je navedel, da lahko profesor po upokojitvi za določen čas še obdrži svoj kabinet. Povedal je, da je bila pred leti tudi praksa postopnega upokojevanja profesorjev, ko so se mu obveznosti postopoma zmanjševale tekom treh let. Izpostavil je tudi, da je k izvajanju določenih pobud na temo srebrne ekonomije na univerzi mogoče pristopiti nemudoma, spet druge, sistemske spremembe, pa je potrebno ustrezno vključiti v strateške dokumente in ob tem izpeljati ustrezne postopke.

Robert Presker iz Oddelka za kakovost in trajnostni razvoj UM je izpostavil pomen izrabe potenciala, ki ga nosijo starejši in predvsem upoštevanje njihovih izkušenj, tudi ko govorimo o zagotavljanju kakovosti v visokem šolstvu.

Gričar Alenka je predstavila svoje izkušnje s področja aktivnega staranja in e-ekonomije. Kratko je predstavila potek dogodka Vseslovensko posvetovanje E-vključevanje v aktivno staranje, ki je bil 11. aprila 2018 v Škofji Loki.

Prof. dr. Damijan Mumel je predlagal dva dogovora oz. sklepa razgovora:

**Udeleženci razgovora o srebrni ekonomiji se seznanijo s predstavitvijo pobude zasl. prof. dr. Jožeta Gričarja.**

**Udeleženci razgovora o srebrni ekonomiji se seznanijo s pobudami podanimi na razgovoru.**

Vsi udeleženci so se s predlogoma sklepov strinjali.

Zasl. prof. dr. Jože Gričar je predlagal, da se oblikuje izpis ugotovitev oz. pobud in priporočil, ki so nastali tekom razgovora in se v slovenskem ter angleškem jeziku objavi na spletni strani <http://eregion.eu/>. Prav tako je predlagal, da se udeležence razgovora spodbudi k pripravi prispevka na jesenskem dogodku na temo srebrne ekonomije.

Prof. dr. Damijan Mumel je predlagal, da se o razgovoru pripravi kratka novica, ki se objavi v glasilih univerze.

Razgovor se je zaključil ob 12:10 uri.

V Mariboru, 30. 05. 2018

|  |  |
| --- | --- |
| Zapisal:  Robert Presker | Razgovor vodil:  prof. dr. Damijan Mumel |